หยุดฉีดยาคุมได้2เดือนแต่ประจำเดือนมาตลอดทำไงดีคะ
สวัสดีค่ะ หากหยุดฉีดยาคุมกำเนิดไปแล้ว แต่ได้มีเลือดไหลออกทุกวันตลอด 2 เดือน ถือเป็นอาการเลือดออกผิดปกติ โดยอาจเกิดจากผลของยาฉีดที่ไปทำให้เยื่อบุผนังโพรงมดลูกบางลง จึงหลุดลออกมา แต่ก็ไม่น่าเกิดขึ้นนานตลอด 2 เดือน ดังนั้น จึงอาจเกิดสาเหตุอื่นๆ เช่น1. มีการตั้งครรภ์แล้วมีภาวะแทรกซ้อนเกิดขึ้น เช่น แท้งคุกคาม เป็นต้น2. มีการอักเสบติดเชื้อในโพรงมดลูก แต่มักมีอาการปวดท้องน้อยและตกขาวที่ผิดปกติร่วมด้วย3. มีโรคที่มดลูก เช่น เนื้องอกมดลูก มีติ่งเนื้อในโพรงมดลูก เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น4. มีโรคในระบบอื่นๆ เช่น มีภาวะเกร็ดเลือดต่ำ ภาวะไทรอยด์ฮอร์โมนผิดปกติ เป็นต้น แต่ก็จะต้องมีอาการผิดปกติอื่นๆ ร่วมด้วย5. ผลจากการใช้ยาฮอร์โมนอื่นๆ เช่น ยาสตรี สมุนไพร อาหารเสริมต่างๆ เป็นต้นหากหลังจากที่หยุดฉีดยาคุมไปแล้ว ได้มีเพศสัมพันธ์ ก็ควรลองตรวจหาการตั้งครรภ์ดูด้วยค่ะ หากตรวจไม่พบ และเลือดยังคงไม่หยุดไหล แนะนำควรไปพบสูติ-นรีแพทย์เพื่อตรวจหาและรักษาให้เลือดหยุดไหล ไม่ควรปล่อยไว้ เพราะจะทำให้เกิดภาวะโลหิตจางตามมาได้ค่ะ